NWRมาร์จินสูงปี’56งานล้นมือ
เนาวรัตน์พัฒนาการ คาดปีหน้าเห็นกำไรขั้นต้น 10-15% ท่ามกลางงานรับเหมามาก
13 ธ.ค. 2555

เนาวรัตน์พัฒนาการ คาดปีหน้าเห็นกำไรขั้นต้น 10-15% ท่ามกลางงานรับเหมามาก
นายปสันน สวัสดิ์บุรี รองกรรมการผู้จัดการอาวุโส แผนกธุรกิจใหม่และวางแผนกลยุทธ์ บริษัท เนาวรัตน์พัฒนาการ (NWR) เปิดเผยว่า ในปี 2556 บริษัทจะรักษาอัตรากำไรขั้นต้น (มาร์จิน) อยู่ที่ 10-15% เทียบกับปีนี้ที่มาร์จินแตะระดับ 10% ในรอบหลายปี ซึ่งสูงกว่าปี 2555 ที่ 3-4% เนื่องจากบริษัทเลือกรับงานที่มีมาร์จินสูง ภายใต้นโยบายการรับงานที่มีมาร์จินต่ำสุด 7% และสูงสุดที่ 15% ส่วนต้นทุนก่อสร้างที่เพิ่มขึ้น บริษัทสามารถผลักภาระในการรับงานได้
บริษัทตั้งเป้าหมายปี 2556 รายได้จะเติบโตไม่ต่ำกว่า 5% ซึ่งส่วนใหญ่จะมาจากงานโครงการลงทุนภาครัฐที่คาดว่าจะมีเพิ่มขึ้นจากปีนี้เป็น 2 เท่า เช่น งานโครงการบริหารจัดการน้ำ วงเงิน 3.5 แสนล้านบาท รวมถึงโครงการลงทุนภาคเอกชน เช่น ธุรกิจปิโตรเคมี ธุรกิจคลังสินค้าที่ย้ายฐานการผลิตไปทางฝั่งภาคตะวันออก และโครงการก่อสร้างรถไฟฟ้า ซึ่งบริษัทพร้อมที่จะเข้าเป็นบริษัทรับเหมาต่อ ปัจจุบันบริษัทมีงานในมือจำนวน 1.25 หมื่นล้านบาท ซึ่งจะทยอยรับรู้รายได้ในไตรมาส 4 ไม่ต่ำกว่า 1,500 ล้านบาท
“เบื้องต้นสำหรับเงินใช้ขยายการลงทุนจะมาจากเงินที่ได้รับคืนจากโครงการที่พม่า แต่ทั้งหมดนี้ต้องรอดูการประมูลโครงการบริหารจัดการน้ำที่จะมีการประมูลเดือน มี.ค.เม.ย.นี้ ว่าเป็นอย่างไร ถึงจะมีการจัดโครงสร้างทางการเงินว่าจะต้องมีการกู้เงินจากธนาคารพาณิชย์และมีการเพิ่มทุนหรือไม่” นายปสันน กล่าว
ขณะที่คาดว่ารายได้ปีนี้จะเกินกว่าเป้าหมายที่ตั้งไว้จะโตไม่ต่ำกว่า 5,000 ล้านบาท ซึ่ง 9 เดือน มีรายได้แล้ว 4,600 ล้านบาท และกำไรสุทธิจะเติบโตจากปีก่อนมาก เพราะปีนี้ไตรมาส 3 บริษัทมีกำไรสุทธิ 227 ล้านบาท ซึ่งมากกว่าปีก่อนทั้งปีที่ 95 ล้านบาท 
นายปสันน กล่าวว่า ปี 2555 บริษัทคาดว่ากำไรสุทธิจะเติบโตอย่างก้าวกระโดดจากปีก่อน เนื่องจากได้รับเงินชำระหนี้จากโครงการในประเทศพม่า ซึ่งในไตรมาส 4 จะได้รับชำระคืน 363 ล้านบาท หลังจากไตรมาส 3 ได้รับแล้ว 27.5 ล้านบาท ถือเป็นการได้รับเงินชำระคืนหนี้ครบทั้งหมด 
มาร์เก็ตติง กล่าวว่า นักลงทุนเริ่มขายทำกำไรหุ้น NWR หลังจากไล่ซื้อขึ้นมาจากแถว 1 บาท มาจ่อใกล้ 2 บาท หลังรับรู้ข่าวเรื่องผลการดำเนินงานที่ดีขึ้น และมีแนวโน้มจะดีขึ้นต่อเนื่องในปีหน้า เพื่อนำเงินไปลุยซื้อหุ้นขนาดใหญ่ ตามกระแสเงินทุนไหลเข้าจากต่างประเทศ 
“ปี 2555 NWR จะมีกำไรสุทธิสูงสุดจากผลการดำเนินงานและกำไรพิเศษ แต่ราคาขยับขึ้นมาแรงและเร็วมาก จึงเป็นจังหวะในการขายทำกำไร” มาร์เก็ตติง กล่าว